Sodba Splošnega sodišča (peti senat) z dne 11. junija 2015 –

McCullough/Cedefop

(Zadeva T‑496/13)

„Dostop do dokumentov — Uredba (ES) št. 1049/2001 — Dokumenti, ki se nanašajo na oddajo javnih naročil in sklenitev ustreznih pogodb — Zahteva za predložitev dokumentov v okviru kazenskega postopka — Zavrnitev dostopa — Izjema, ki se nanaša na varstvo zasebnosti in integritete posameznika — Izjema, ki se nanaša na varstvo postopka odločanja“

1. Ničnostna tožba — Pristojnost sodišča Unije — Predlog za izdajo odredbe, naslovljene na institucijo — Nedopustnost — Kršitev pravice do učinkovitega sodnega varstva — Neobstoj (člena 6(1), tretji pododstavek, in 19(1) PEU; členi 263, četrti odstavek, PDEU, 264 PDEU, 267 PDEU in 277 PDEU; Listina Evropske unije o temeljnih pravicah, člena 47 in 52(7)) (Glej točke 16 in od 18 do 22.)

2. Ničnostna tožba — Sodba o razglasitvi ničnosti — Učinki — Obveznost sprejetja izvedbenih ukrepov — Obseg (členi 263 PDEU, 265 PDEU in 266 PDEU) (Glej točki 23 in 27.)

3. Ničnostna tožba — Pristojnost sodišča Unije — Preizkus zakonitosti kazenskega postopka, ki je potekal pri sodišču države članice — Neobstoj (člena 256 PDEU in 263 PDEU; Listina Evropske unije o temeljnih pravicah, člen 48(2)) (Glej točko 26.)

4. Privilegiji in imunitete Evropske unije — Predlog za dovolitev izvršbe proti instituciji — Nujnost pridobitve dovoljenja Sodišča — Predlog za dovolitev dostopa tretjemu do zadevnih prostorov in stavb — Nedopustnost (Protokol o privilegijih in imunitetah Evropske unije, člen 1) (Glej točke od 31 do 33.)

5. Institucije Evropske unije — Pravica javnosti do dostopa do dokumentov — Uredba (ES) št. 1049/2001 — Predmet — Izjeme od pravice dostopa do dokumentov — Restriktivna razlaga in uporaba — Obveznost obrazložitve — Obseg (Uredba Evropskega parlamenta in Sveta št. 1049/2001, uvodni izjavi 4 in 11 ter člena 1 in 4) (Glej točke od 36 do 40 in 82.)

6. Institucije Evropske unije — Pravica javnosti do dostopa do dokumentov — Uredba (ES) št. 1049/2001 — Izjeme od pravice dostopa do dokumentov — Varstvo zasebnosti in integritete posameznika — Obseg — Obveznost presoje v skladu z zakonodajo Unije o varstvu osebnih podatkov — Popolna uporaba določb Uredbe št. 45/2001 za vsako prošnjo za dostop do dokumentov, ki vsebujejo osebne podatke (uredbi Evropskega parlamenta in Sveta št. 45/2001, člen 8, in št. 1049/2001, člen 4(1)(b)) (Glej točke od 41 do 44.)

7. Institucije Evropske unije — Pravica javnosti do dostopa do dokumentov — Uredba (ES) št. 1049/2001 — Zavrnitev dostopa do dokumenta, ker ta ne obstaja ali ker ga zadevna institucija ne hrani — Domneva neobstoja, ki se opira na tozadevno izjavo zadevne institucije — Domneva, ki se lahko izpodbija na podlagi upoštevnih in skladnih dokazil (Uredba Evropskega parlamenta in Sveta št. 1049/2001, člen 2(3) in (4)) (Glej točki 49 in 50.)

8. Institucije Evropske unije — Varstvo posameznikov glede obravnave osebnih podatkov — Uredba št. 45/2001 — Pojem osebnih podatkov — Zapisnik sestanka, ki vsebuje imena udeležencev — Vključitev — Zahteva za dostop do zapisnika na podlagi Uredbe št. 1049/2001 — Obveznost prosilca, da dokaže nujnost posredovanja zadevnih osebnih podatkov (uredbi Evropskega parlamenta in Sveta št. 45/2001, člena 5 in 8(a) in (b), in št. 1049/2001, člen 4(1)(b)) (Glej točke od 66 do 68.)

9. Sodni postopek — Navajanje novih razlogov med postopkom — Pogoji — Razlog, ki temelji na elementih, odkritih med postopkom (Poslovnik Splošnega sodišča, člen 48(2)) (Glej točko 76.)

10. Institucije Evropske unije — Pravica javnosti do dostopa do dokumentov — Uredba (ES) št. 1049/2001 — Izjeme od pravice dostopa do dokumentov — Varstvo zasebnosti in integritete posameznika — Obveznost institucije, da opravi konkreten in posamičen preizkus dokumentov — Obveznost obrazložitve — Obseg — Možnost opreti se na splošne domneve, ki veljajo za nekatere vrste dokumentov — Meje (Uredba Evropskega parlamenta in Sveta št. 1049/2001, člen 4(1)(b)) (Glej točke 83, 84, 86, 88, 90 in 91.)

11. Institucije Evropske unije — Pravica javnosti do dostopa do dokumentov — Uredba (ES) št. 1049/2001 — Izjeme od pravice dostopa do dokumentov — Varstvo postopka odločanja — Varstvo dokumentov, pripravljenih v okviru že končanega postopka — Zavrnitev dostopa — Obveznost obrazložitve — Obseg (Uredba Evropskega parlamenta in Sveta št. 1049/2001, člen 4(3), drugi pododstavek) (Glej točke od 99 do 102, 107, 109, 111 in 112.)

Predmet

Predlog za razglasitev ničnosti Odločbe Cedefop z dne 15. julija 2013 o zavrnitvi dostopa do zapisnikov njegovega upravnega odbora, splošnega odbora in njegove usmerjevalne skupine „Knowledge Management System“, sestavljenih za tekoče obdobje od 1. januarja 2002 do 31. decembra 2005; predlog, naj se Cedefop odredi, da predloži zahtevane dokumente in predlog za dovoljenje, v skladu s členom 16 Uredbe (EGS) št. 337/75 Sveta z dne 10. februarja 1975 o ustanovitvi Evropskega centra za razvoj poklicnega usposabljanja (UL L 39, str. 1), in člena 1 Protokola o privilegijih in imunitetah Evropske unije, grškim nacionalnim organom, da vstopijo v prostore in stavbe Cedefop, v skladu z grškimi zakoni, ki se uporabljajo, in opravijo preiskave in zasege v teh prostorih in stavbah, da bi pridobili zahtevane dokumente in preiskali morebitne kršitve.

Izrek

1. Odločba Evropskega centra za razvoj poklicnega usposabljanja (Cedefop) z dne 15. julija 2013 o zavrnitvi dostopa do zapisnikov njegovega upravnega odbora, njegovega Bureau in njegove usmerjevalne skupine „Knowledge Management System“, sestavljenih za tekoče obdobje od 1. januarja 2002 do 31. decembra 2005, se razglasi za nično v delu, v katerem je z njo zavrnjen dostop do zapisnikov upravnega odbora in splošnega odbora, razen kar zadeva dostop do imen njegovih članov.

2. Tožba se v preostalem zavrne.

3. Cedefop nosi lastne stroške in tri četrtine stroškov Colin Boyd McCullough.